አርሶ አደሮች በዘር አቅርቦት እጥረት በወቅቱ ለመዝራት መቸገራቸውን ገለጹ  •    ዘሩ በነጋዴዎች እጅ ገብቶ በውድ ዋጋ እየተሸጠ እንደሚገኝ ተጠቁሟል
አዲስ አበባ:- የምዕራብ ጎጃም ዞን የደንበጫ ወረዳ አርሶ አደሮች ወቅቱ በቆሎ የሚዘሩበት ቢሆንም በበቆሎ ምርጥ ዘር አቅርቦት እጥረት በወቅቱ ለመዝራት መቸገራቸውን ገለጹ።
በወረዳው የገደብ ቀበሌ ነዋሪ አርሶ አደር አዝመራው አስማረ በተለይ ለአዲስ ዘመን ጋዜጣ እንደገለጹት፤ ወቅቱ አርሶ አደሩ በቆሎ የሚዘራበት ቢሆንም የበቆሎ ምርጥ ዘር ለገበሬው ባለመቅረቡ የሚዘሩት አጥተው የዘር ወቅት እያለፈባቸው መሆኑን ይናገራሉ።
አርሶ አደር አዝመራው እንዳብራሩት፤ በየዓመቱ የምርጥ ዘር አቅራቢ ድርጅቶች ዘሩን ለማህበራት የሚያቀርቡ ሲሆን፤ ማህበራቱ ደግሞ ከግብርና ባለሙያዎች ጋር በመቀናጀት ለገበሬው የሚያስፈልገውን ያህል ያቀርቡ ነበር ፤ አርሶ አደሩ ከግንቦት 12 እስከ 30 ባለው ጊዜ በቆሎ የሚዘራበት ወቅት ቢሆንም፤ ዘንድሮ በተለይ ገደብ፣ እነወንድና መቃር ለተባሉ ሶስት ቀበሌ አርሶ አደሮች ሙሉ ለሙሉ የበቆሎ ምርጥ ዘር አቅርቦት ባለማግኘታቸው በወቅቱ የሚዘሩት ዘር አጥተው ወቅቱ እያለፈባቸው በመሆኑ፤ እርሻቸው ጾም አድሮ ችግር ላይ እንወድቃለን የሚል ስጋት ላይ መሆናቸውን ተናግረዋል።
አርሶ አደር አዝመራው በማህበራት በኩል እንደወትሮው ምርጥ ዘሩ እንዲቀርብላቸው አርሶ አደሮቹ ለወረዳው የግብርና ባለሙያዎች ጥያቄ ቢያቀርቡም፤ ባለሙያዎቹ የምርጥ ዘር አቅራቢ ድርጅቶቹ የተጠየቀውን ያህል ምርጥ ዘር ስላላቀረቡ የዘር እጥረት ገጥሞናል የሚል ምላሽ ከመስጠት ውጭ ዘሩ ለአርሶ አደሩ እስካሁን እንዳልቀረበ ገልጸዋል።
ባለሙያዎች የዘር እጥረት ገጥሞናል የሚል ምላሽ ቢሰጡም ዘሩ ለአርሶ አደሩ ሳይቀርብ በነጋዴው እጅ ገብቶ ነጋዴው በውድ ዋጋ እየሸጠ እንደሚገኝ ጠቁመው፤ ቀድሞ በማህበራት በኩል 12 ኪሎ ግራም የሚመዝነውን አንድ ከረጢት የበቆሎ ምርጥ ዘር ለአርሶ አደሩ በ460 ብር ያገኝ የነበረውን፤ አሁን ላይ ነጋዴው ከ1ሺ 500 እስከ 2ሺ 200 ብር ድረስ ለገበሬው እየተሸጠ እንደሚገኝ ተናግረዋል።
የዘር አቅርቦቱ በወቅቱ ባለመገኘቱ የዘር ወቅት እያለፈ በመሆኑ መሬቱ ጾም ከሚያድር በሚል አርሶ አደሩ ከነጋዴው በውድ ዋጋ እየገዛ ያላግባብ እየተበዘበዘ ነው የሚሉት አርሶ አደር አዝመራው፤ አንድ ሄክታር መሬት በቆሎ ለመዝራት ማሳቸውን ቢያዘጋጁም በማህበራት በኩል እስካሁን ዘር ባለመቅረቡና ከነጋዴዎች ገዝተው ለመዝራት አቅም ስለሌላቸው ባለቻቸው ጥቂት ገንዘብ አራት ኪሎ ዘር ከነጋዴ በውድ ዋጋ ገዝተው ሩብ ሄክታር መሬት መዝራታቸውንና ቀሪው የእርሻ መሬት ጾም ሊያድር መሆኑን ተናግረዋል።
በወረዳው የአስቴቦች ቀበሌ ነዋሪ አርሶ አደር አዲሱ ምህረቴ በበኩላቸው፤ በሶስት ቀበሌዎች ሙሉ ለሙሉ የምርጥ ዘር አቅርቦት እንደሌለና የእርሳቸውን ቀበሌ ጨምሮ አልፎ አልፎ በአንዳንድ ቀበሌዎች ለአንድ አርሶ አደር አራት ኪሎ ዘር በማህበራት በኩል እንደደረሳቸው ጠቁመው፤ አንድ አርሶ አደር በአማካኝ እስከ ሁለት ሄክታር መሬት በቆሎ ለመዝራት ማሳውን ቢያዘጋጅም እስካሁን የቀረበለት ዘር ሩብ ሄክታር ለመዝራት የሚያስችል ብቻ መሆኑን አስረድተዋል።
አርሶ አደሮች የግብርና ባለሙያዎችን ዘር እንዲያቀርቡላቸው ሲጠይቁ ዘር አቅራቢ ድርጅቶቹ የተፈለገውን ያህል ዘር ባለማቅረባቸው የዘር እጥረት አለ የሚል ምላሽ እንደተሰጣቸው ገልጸው፤ ዘሩ በብዛት በነጋዴው እጅ ገብቶ በውድ ዋጋ ለገበሬው መሸጡ ቅሬታ ያሳደረባቸው ሲሆን፤ መንግሥት ከዘር አቅራቢ ድርጅቶቹ ጋር ውል ባለመፈጸሙ የሚያስፈልገውን ያህል ዘር በማቅረብ ሂደት ክፍተት በመፈጠሩ ዘር አቅራቢ ድርጅቶቹ ለነጋዴው ዘሩን በመሸጣቸው ዘሩ በነጋዴው እጅ ሊገኝ መቻሉን ያስረዳሉ።
እንደ አርሶ አደሩ ገለጻ፤ማህበራቱና ግብርና ጽህፈት ቤቱ ተቀናጅተው ለገበሬው ዘር በወቅቱ ባለማቅረባቸው የዘር ወቅት በማለፉ ገበሬው በወቅቱ ዘርቶ ምርታማ እንዳይሆን እንቅፋት ፈጥሯል ።
የደንበጫ ወረዳ የግብርና ጽህፈት ቤት ኃላፊ አቶ እድሜአለም ክንዱ ፤ወረዳው ሶስት ሺ 53 ኩንታል የበቆሎ ምርጥ ዘር እንዲቀርብለት ጠይቆ ከምርጥ ዘር አቅራቢ ድርጅቶቹ የቀረበለት አንድ ሺ 912 ኩንታል መሆኑን ጠቁመው፤ አርሶ አደሩ የሚፈልገውን ያህል ዘር እንዲያቀርቡ ድርጅቶቹ ቢጠየቁም ማቅረብ እንደማይችሉ በመግለጻቸው በወረዳው በኩል የተፈጸመ የውል ስምምነት ስለሌለ ማስገደድ እንዳልተቻለ ገልጸዋል።
የቀረበውን ዘር ለሁሉም ማህበሮች በማድረስ በማህበራቸው በኩል አርሶ አደሮቹ እንዲደርሳቸው የማድረግ ሥራ የተሰራ ሲሆን፤ ለሶስት ቀበሌዎች ማህበራት ዘር ስላልቀረበላቸው አቶ እድሜአለም ተናግረዋል።
አቶ እድሜአለም ችግሩን ለማቅረፍ ትርፍ ዘር ካገኙ ወረዳዎች ጋር በመነጋገር ከሁለት ወረዳዎች 91 ኩንታል በማሰባሰብ ለወረዳው አርሶ አደሮች መከፋፈሉን ገልጸው፤ ከአሁን በፊት አንዳንድ ቀበሌዎች የዘር እጥረት አለብን የሚል ጥያቄ በማቅረባቸው ከተለያዩ ቦታ ዘር ተገዝቶ እንደቀረበላቸው ፤ አሁንም እጥረት አለብን የሚሉ ቀበሌዎች ካሉ አርሶ አደሩ ገንዘቡን አዋጥቶ ጽህፈት ቤቱ ዘሩን ገዝቶ ማህበራቱ በሚያቀርቡት ዋጋ ለማቅረብ ዝግጁ መሆኑን አስረድተዋል።አዲስ ዘመን ግንቦት 26/2012ሶሎሞን በየነ